b'\n_START_ARTICLE_\nSkupnost neodvisnih dr\xc5\xbeav\n_START_PARAGRAPH_\nSkupnost neodvisnih dr\xc5\xbeav (rusko \xd0\xa1\xd0\xbe\xd0\xb4\xd1\x80\xd1\x83\xd0\xb6\xd0\xb5\xd1\x81\xd1\x82\xd0\xb2\xd0\xbe \xd0\x9d\xd0\xb5\xd0\xb7\xd0\xb0\xd0\xb2\xd0\xb8\xd1\x81\xd0\xb8\xd0\xbc\xd1\x8b\xd1\x85 \xd0\x93\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2) je ohlapno zdru\xc5\xbeenje 12 dr\xc5\xbeav, ki so bile republike nekdanje Sovjetske zveze._NEWLINE_Leta 1991 je postalo dokon\xc4\x8dno jasno, da Sovjetska zveza v dotakratni obliki ne bo obstajala dolgo. Sovjetski voditelj Mihail Sergejevi\xc4\x8d Gorba\xc4\x8dov je sicer posku\xc5\xa1al preoblikovati Sovjetsko zvezo v\xc2\xa0\xc2\xbbzvezo suverenih republik\xc2\xab, kot so neuradno poimenovali novo dr\xc5\xbeavno skupnost. Za to je tudi dobil podporo na vsesovjetskem referendumu, vendar je po poskusu prevrata avgusta 1991 vse skupaj padlo v vodo, saj je mednarodna skupnost priznala neodvisnost pribaltskih republik Litve, Latvije in Estonije, neodvisnost so za\xc4\x8dele razgla\xc5\xa1ati tudi ostale republike (najbolj odmevna je bila Ukrajina), pa tudi ruski predsednik Boris Nikolajevi\xc4\x8d Jelcin, ki mu je poskus prevrata pomenil odsko\xc4\x8dno desko v sam vrh politike, je za\xc4\x8del vle\xc4\x8di poteze, ki se niso skladale s tistimi iz Kremlja._NEWLINE_8. decembra 1991 so se v naravnem rezervatu Belove\xc5\xa1ka pu\xc5\xa1\xc4\x8da, nedale\xc4\x8d od beloruskega mesta Brest sestali voditelji Rusije (Boris Nikolajevi\xc4\x8d Jelcin), Ukrajine (Leonid Makarovi\xc4\x8d Krav\xc4\x8duk) in Belorusije (Stanislav Stanislavavi\xc4\x8d \xc5\xa0u\xc5\xa1kevi\xc4\x8d) ter podpisali sporazum o nameri ustanovitve Skupnosti neodvisnih dr\xc5\xbeav. \xc5\xbde slaba dva tedna kasneje, 21. decembra, so se v takratni prestolnici Kazahstana Alma-Ati (danes Almati) sestali predstavniki 11 od 15 sovjetskih republik in podpisali sporazum, ki je dokon\xc4\x8dno odpravil Sovjetsko zvezo in ustanovil SND. Sporazuma niso podpisale vse tri takrat \xc5\xbee povsem neodvisne pribaltske republike Litva, Latvija in Estonija ter tudi Gruzija. Vse \xc5\xa1tiri so menile, da so bile nezakonito priklju\xc4\x8dene Sovjetski zvezi. Le nekaj dni po tem sre\xc4\x8danju je tudi Gorba\xc4\x8dov spoznal novonastalo realnost in odstopil._NEWLINE_Gruzija je pristopila k skupnosti decembra 1993. Do takrat so bile razmere v tej dr\xc5\xbeavi kaoti\xc4\x8dne. Odcepili sta se avtonomni pokrajini Abhazija in Ju\xc5\xbena Osetija, poleg tega pa so se spopadale enote redne vojske in privr\xc5\xbeenci odstavljenega predsednika Zviada Gamsahurdije. Na koncu so posredovale ruske enote in Gruzijo tako reko\xc4\x8d prisilile k pristopu k SND._NEWLINE_SND, katere sede\xc5\xbe se nahaja v Minsku, ni uspela re\xc5\xa1iti vseh konfliktov, do katerih je pri\xc5\xa1lo ob razpadu Sovjetske zveze. Najbolj o\xc4\x8ditni dokazi, da je Rusija\xc2\xa0\xc2\xbbbolj enakopravna\xc2\xab\xc2\xa0od ostalih \xc4\x8dlanic, so konflikt med Armenijo in Azerbajd\xc5\xbeanom glede Gorskega Karabaha, Pridnestrje v Moldaviji ter Abhazija in Ju\xc5\xbena Osetija, h katerih dejanski neodvisnosti od Gruzije je ravno tako precej pomagala Rusija. Kljub vsemu pa je za leto 2005 na\xc4\x8drtovana uvedba obmo\xc4\x8dja proste trgovine med \xc4\x8dlanicami in poglobitev \xc4\x8dezmejnega sodelovanja na podro\xc4\x8dju prepre\xc4\x8devanja kriminala._NEWLINE_SND je bila v letu 1992 priznana tudi v \xc5\xa1portu. Na zimskih olimpijskih igrah 1992 v Albertvillu so \xc4\x8dlanice SND nastopile v enotni zdru\xc5\xbeeni ekipi, na poletnih olimpijskih igrah 1992 v Barceloni so ravno tako nastopile v zdru\xc5\xbeeni ekipi, vendar so na podelitvi kolajn v individualnih \xc5\xa1portnih panogah \xc5\xbee izobesili zastavo (in v primeru zmage zaigrali himno) tiste dr\xc5\xbeave, od koder je \xc5\xa1portnik dejansko prihajal. Reprezentanca SND je nastopila tudi na evropskem prvenstvu v nogometu leta 1992 na \xc5\xa0vedskem, saj so se kvalifikacije kon\xc4\x8dale \xc5\xa1e pred razpadom Sovjetske zveze._NEWLINE_Gruzija se je po vojni leta 2008 odlo\xc4\x8dila, da bo izstopila iz skupnosti, kar je uradno storila 17. avgusta 2009.'